І ў хуткім часе ветэранскі хор стаў вельмі папулярным. Толькі за першы год сваёй актыўнай дзейнасці ветэраны правялі дванаццаць сустрэч. Віталі іх у працоўных калектывах, на прадпрыемствах горада і раёна, у калгасах і саўгасах, у воінскіх часцях, выклікалі на “біс” і праводзілі цёплымі воплескамі. Актыўна ўдзельнічалі ва ўрачыстасцях з нагоды 550-годдзя роднага горада і 45-годдзя яго вызвалення. Выступілі перад ветэранамі 357-й стралковай дывізіі, якая вызваляла Лепель.